Tolong jelaskan mengenai Jalan cerita dari Yogi Bear (filem) dalam bahasa melayu

Yogi (lakonan Dan Aykroyd) dan Boo Boo (lakonan Justin Timberlake) merupakan dua ekor beruang perang yang suka mencuri bakul perkelahan daripada para pengunjung Taman Negara Jellystone, sementara renjer hutan Smith (Tom Cavanaugh) dan Jones (T. J. Miller) terpaksa bersabar menangani kerenah mereka. Sementara itu, Datuk Bandar Brown (Andrew Daly) menyedari bandar rayanya mengalami krisis kewangan yang berpunca daripada tabiatnya yang suka berbelanja dengan menggunakan wang rakyat. Untuk mengatasi krisis kewangan serta untuk memperoleh dana bagi kempen pilihan raya bagi jawatan gabenor, datuk bandar tersebut mengambil keputusan untuk "mencari tempat yang merugikan supaya dia boleh memperoleh keuntungan", dan dia memilih Jellystone, taman negara di mana kedua-dua ekor beruang itu tinggal. Taman negara itu bakal ditutup dijadikan kawasan pembalakan. Melihat kediaman mereka mengalami bahaya kemusnahan, terpulanglah pada Yogi dan Boo Boo, bersama-sama Renjer Smith dan seorang perakam dokumentari bernama Rachel (Anna Faris), untuk menyelamatkan taman negara tersebut.

Untuk menyelamatkan taman negara itu daripada ditutup, Renjer Smith menganjurkan pesta ulang tahun keseratus taman negara tersebut dengan harapan untuk menjana keuntungan melalui penjualan pas bermusim. Datuk Bandar Brown menggagalkan rancangan tersebut dengan mempermainkan cita-cita Renjer Jones untuk menjadi ketua renjer serta menjanjikan jawatan tersebut kepada Jones sekiranya dana pembangunan taman negara itu gagal diraih. Yogi sudah pun berjanji kepada Smith supaya menjauhkan diri semasa pesta tersebut tetapi Jones memujuknya muncul untuk menghiburkan pengunjung. Yogi cuba menghiburkan pengunjung dengan persembahan luncur airnya, yang kemudian menjadi kecoh apabila kainnya terbakar. Dalam kekecohan itu, mercun dan bunga api yang sudah disusun oleh Smith terjatuh dan terbakar, mengakibatkan mercun tersebut disasarkan kepada penonton yang lari bertempiaran. Selepas Jellystone ditutup, Renjer Smith dipaksa bekerja di Taman Evergreen, sebuah taman kecil di dalam bandar raya yang dipenuhi sampah dan pencemaran, sementara Yogi sering menyalahkan dirinya akibat insiden tersebut. Setelah disedarkan oleh Boo Boo, kedua-dua ekor beruang tersebut pergi mencari Smith untuk menggagalkan rancangan datuk bandar. Mereka kemudiannya bertemu dengan Rachel yang dihalang daripada memasuki Jellystone. Smith, Rachel, Yogi, dan Boo Boo kemudian menyedari bahawa kura-kura peliharaan Boo Boo merupakan spesies terancam yang dilindungi undang-undang persekutuan, bermakna Taman Negara tersebut tidak boleh dimusnahkan. Mereka seterusnya merancang untuk menyelamatkan kura-kura tersebut. Dalam masa yang sama, Datuk Bandar Brown mendapat tahu mengenainya dan mengarahkan orang-orangnya untuk menculik kura-kura tersebut supaya dia boleh meneruskan rancangan menebang kesemua pokok di Jellystone. Rancangannya itu membuatkan Jones terkejut dan akhirnya Jones belot dan kembali kepada Smith. Setelah dihalang oleh Yogi, Smith, Rachel, dan Boo Boo, datuk bandar tersebut mengakui bahawa dia tidak mempedulikan undang-undang persekutuan bagi perlindungan alam sekitar dan hanya tamakkan kuasa.

Namun demikian, Rachel sebenarnya sudah meletakkan sebuah kamera video kecil pada tali leher Boo Boo bagi tujuan rakaman dokumentarinya, yang turut sama merakan pengakuan Datuk Bandar Brown itu. Sementara itu, kura-kura tersebut berjaya melarikan diri daripada pembantu Datuk Bandar Brown menggunakan lidahnya yang menyerupai lidah katak untuk keluar dari kereta. Yogi dan Boo Boo menarik perhatian pengawal supaya Renjer Smith boleh memuat naik video rakaman pengakuan Datuk Bandar Brown ke skrin besar semasa kempen pilihan rayanya. Dalam kempen tersebut, video kempen asalnya menunjukkan imej-imej positifnya tetapi kemudiannya menunjukkan sifat-sifat sebenarnya apabila video pengakuannya turut dimainkan. Akibat penayangan rakaman tersebut, pihak polis menangkap Datuk Bandar Brown serta pembantunya atas dakwaan rasuah, salah guna kuasa serta penipuan dengan mengatakan tiada spesies kura-kura terancam, sedangkan kura-kura tersebut memunculkan dirinya di khalayak ramai. Akhirnya Smith memperoleh pekerjaannya kembali sebagai Ketua Renjer dan Taman Negara Jellystone berjaya diselamatkan, namun Yogi dan Boo Boo kembali dengan tabiat lamanya yang suka mencuri bakul perkelahan.